b'\n_START_ARTICLE_\nHalil Sultan\n_START_SECTION_\n\xc5\xbdivljenje\n_START_PARAGRAPH_\nBil je sin Timur Lenkovega sina Miran \xc5\xa0aha in Timurjev ljubljenec. Na vojnem pohodu v Indijo se je zelo izkazal in bil zato leta 1402 nagrajen z vladavino v Ferganski dolini v sedanjem vzhodnem Uzbekistanu. Po Timurjevi smrti leta 1405 se je \xc5\xa1tel za njegovega naslednika, vendar je Timur za svojega naslednika imenoval Pira Mohameda. Halil tega ni priznal in sam prevzel oblast v Samarkandu, se polastil Timurjeve zakladnice in privzel naslov \xc4\x8dagatajskega kana, ki ga je dobil Timur od D\xc5\xbeingiskanovih potomcev, da bi legitimiral svojo oblast. Na svojo stran je dobil Sultana Huseina, ki je \xc5\xbee pred tem kot Timurjev vnuk zase zahteval timuridski prestol._NEWLINE_Medtem se je tudi \xc5\xa0ahruh Mirza, ki je vladal v Heratu, odlo\xc4\x8dil, da bo posegel v borbo za prestol. Z vojsko je prodiral proti reki Oxus, ko sta Halilov o\xc4\x8de Miran \xc5\xa0ah in brat Abu Bakr Ibn Miran \xc5\xa0ah iz Azerbajd\xc5\xbeana krenila na pomo\xc4\x8d Halilu, pa se je vrnil. Halilov polo\xc5\xbeaj je kljub temu za\xc4\x8del slabeti. V Samarkandu ni bil priljubljen. Plemstvo ga je zani\xc4\x8devalo zaradi njegove \xc5\xbeene \xc5\xa0ad Mulk, ki je imela velik vpliv nanj in ga je prepri\xc4\x8dala, naj na visoke polo\xc5\xbeaje imenuje ljudi nizkega stanu na ra\xc4\x8dun plemstva. Lakota je povzro\xc4\x8dila, da so ga \xc5\xa1e bolj prezirali, zato se je odlo\xc4\x8dil, da se bo s svojim nekdanjim mentorjem Hudaidadom Huseinom vrnil v Fergansko dolino. Huseina je poslal v Mogulistan, v katerem so vladali vzhodni \xc4\x8dagatajski kani, da bi dobil njihovo podporo. Perzijski zgodovinar Hvandamir trdi, da je Husein namesto tega spro\xc5\xbeil dr\xc5\xbeavljansko vojno proti Halilu, ga aretiral in ga skupaj z njegovim ozemljem izro\xc4\x8dil vzhodnemu \xc4\x8dagatajskemu kanu \xc5\xa0amsu D\xc5\xbeahanu. Kan je Hudaidada Huseina zaradi izdaje usmrtil in Halilu vrnil njegovo kraljestvo._NEWLINE_Halilova vladavina v Samarkandu se je kon\xc4\x8dala, ko je \xc5\xa0ahruh Mirza 13. maja 1409 brez odpora vkorakal v mesto. Oblast v Transoksaniji je prevzel Mirzov sin Ulug Beg. Halil se je odlo\xc4\x8di, da se bo vdal \xc5\xa0ahruhu Mirzi, ki je aretiral njegovo \xc5\xbeeno \xc5\xa0ad Mulk. \xc5\xbdeno so mu vrnili in ga imenovali za guvernerja Raja, kjer je leta 1411 umrl. \xc5\xbdena je kmalu po njegovi smrti naredila samomor.'